SPESIALE DEURKOLLEKTE: TOIBO – 8 SEPTEMBER | Transoranje Institute for Special Education
Transoranje Institute for Special Education > Nuus > SPESIALE DEURKOLLEKTE: TOIBO – 8 SEPTEMBER
Die Sondag net na die nasionale Loslitdag (Vrydag 6 September) het die NHKA se diakonaat die vergunning om te vra vir 'n spesiale deurkollekte ten bate van die Transoranje Instituut vir Buitengewone Onderwys (TOIBO). Die geskeduleerde datum is dus 8 September (hoewel dit u vry staan om 'n ander datum te kies).
Hiermee wil ons u as kerkraad vra om vanjaar aan hierdie spesiale deurkollekte deel te neem. TOIBO se missie is om leerders met spesiale onderwysbehoeftes in staat te stel om hul potensiaal te verwesenlik in elk van die vyf buitengewone skole met 'n Christelike etos. Die fondse wat ingesamel word, word uitsluitlik gebruik om kinders met gestremdhede te help om 'n hoë kwaliteit skoolopvoeding te kry. Dit sluit ook in dat noodsaaklike behoeftes soos klere, toiletbenodigdhede, kos ens vir behoeftige kinders met gestremdhede aangespreek word.
Die ADV se tema vir vanjaar is Laat ons lig skyn (vgl Matt 5:14-16). U sal inligting ontvang oor die volgende inisiatiewe:
Klein flitsies: die ADV gaan 'n aantal klein flitsies beskikbaar stel @ R50 per flitsie, om die tema prakties uit te beeld.
'n Groot byeenkoms word beplan vir Sondagaand 8 September by Gemeente Pretoria-Oos. Alle gelowiges in en rondom Pretoria word hierna uitgenooi. Die Transoranjeskool vir Dowes se gebaretaalkoor gaan onder andere hier optree, terwyl die flitsies ook hier beskikbaar sal wees.
Ander gemeentes, gemeenskappe en ringe word aangemoedig om 'n soortgelyke gesamentlike byeenkoms te reël. Aangesien die drie susterkerke gesamentlik die stigters van TOIBO was, is dit 'n ideale geleentheid om saam met ander kerke te werk.